**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 23-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-8 |
| **2.** | **Хуралдааны дэлгэрэнгүй тэмдэглэл** | 9-24 |
|  | **1.**“**Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай”** Улсын Их Хурлын тогтоолын төсөл */Засгийн газар 2021.11.03-ны өдөр өргөн мэдүүлсэн,* ***анхны хэлэлцүүлэг****/* | 9-10 |
|  | **2.Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн нэгтгэсэн төсөл** */Засгийн газар 2021.06.30-ны өдөр өргөн мэдүүлсэн, Улсын Их Хурлын гишүүн С.Бямбацогт нарын 12 гишүүн 2021.07.02-ны өдөр өргөн мэдүүлсэн,* ***анхны хэлэлцүүлэг****/* | 10-24 |

***Монгол Улсын Их Хурлын 2021 оны намрын ээлжит чуулганы***

***Эдийн засгийн байнгын хорооны 11 дүгээр сарын 23-ны өдөр***

***/Мягмар гараг/-ийн хуралдааны товч тэмдэглэл***

Эдийн засгийн байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 14 цаг 16 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Д.Бат-Эрдэнэ, Н.Ганибал, Б.Жавхлан, М.Оюунчимэг;*

*Эмнэлгийн чөлөөтэй: Ч.Хүрэлбаатар.*

***Нэг.“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолын төсөл*** */Засгийн газар 2021.11.03-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын дарга Б.Артур, мөн газрын ахлах шинжээч Л.Булганхүү, мэргэжилтэн Д.Жавхлан, Сангийн яамны Санхүүгийн бодлогын газрын даргын албан үүргийг түр орлон гүйцэтгэгч Б.Сүх-Очир, мөн газрын Өрийн удирдлагын хэлтсийн даргын албан үүргийг түр орлон гүйцэтгэгч Б.Одонтуяа, “Улаанбаатар төмөр зам” ХНН-ийн Эдийн засгийн албаны дарга З.Энхбаяр, мөн нийгэмлэгийн Тээвэр зохион байгуулалтын албаны дарга Ц.Лувсан, Зардал тооцоо, шинжилгээний хэлтсийн дарга Д.Дуламжав нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Л.Батмөнх, Ц.Баянмөнх, Ц.Болормаа, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Улсын Их Хурлын гишүүн Ж.Ганбаатар“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолынтөслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн горимын санал гаргав.

**Ж.Ганбаатар:** Улсын Их Хурлын гишүүн Ж.Ганбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ж.Ганбаатар:** Горимын санал дэмжигдсэн тул “Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолынтөслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Бат-Эрдэнэ Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 22 минутад хэлэлцэж дуусав.*

***Хоёр.Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн нэгтгэсэн төсөл*** */Засгийн газар 2021.06.30-ны өдөр өргөн мэдүүлсэн, Улсын Их Хурлын гишүүн С.Бямбацогт нарын 12 гишүүн 2021.07.02-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Засгийн газрын Хэрэг эрхлэх газрын Бодлого төлөвлөлтийн газрын дарга П.Зохихсүрэн, Үндэсний хөгжлийн газрын дарга Х.Батжаргал, мөн газрын Хөгжлийн бодлого, төлөвлөлтийн хэлтсийн дарга С.Сюзанна нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Л.Батмөнх, Ц.Баянмөнх, Ц.Болормаа, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн С.Чинзориг танилцуулав.

Ажлын хэсгийн санал, дүгнэлттэй холбогдуулан Улсын Их Хурлын гишүүн Б.Баттөмөр, Ж.Ганбаатар, Х.Болорчулуун, Ж.Бат-Эрдэнэ, Т.Доржханд, Б.Энхбаяр нарын тавьсан асуултад ажлын хэсгийн ахлагч, Улсын Их Хурлын гишүүн С.Чинзориг, Засгийн газрын Хэрэг эрхлэх газрын Бодлого төлөвлөлтийн газрын дарга П.Зохихсүрэн, Үндэсний хөгжлийн газрын дарга Х.Батжаргал нар хариулж, тайлбар хийв.

***Нэг.Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн нэгтгэсэн төслийг зүйл бүрээр хэлэлцэв.*

Төслийн 1, 2, 3, 4, 5, 6 дугаар зүйлтэй холбогдуулан Улсын Их Хурлын гишүүдээс асуулт гараагүй болно.

*Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн нэгтгэсэн төслийн талаар Ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Ж.Ганбаатар:** 1.Нэгтгэсэн төслийн 1 дүгээр зүйлийн 5 дахь хэсгийн “хөгжлийн бодлогын баримт бичгийн төсөлд” гэснийг “хөгжлийн бодлого, төлөвлөлтийн баримт бичгийн төрөлд” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

2.Нэгтгэсэн төслийн 1 дүгээр зүйлийн 8 дахь заалт буюу “7.4.Монгол Улсын Их Хурлын тухай хуулийн 14.3-т заасан Зөвлөлийн дэргэд салбар бүрийн хөгжлийн бодлого, төлөвлөлтийн өндөр мэргэшилтэй 15 гишүүний бүрэлдэхүүнтэй Хөгжлийн бодлого, төлөвлөлтийн зөвлөл ажиллана.” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 6

Бүгд: 14

57.1 хувийн саналаар дэмжигдлээ.

3.Нэгтгэсэн төслийн 1 дүгээр зүйлийн 9 дэх заалт “7.5.Хөгжлийн бодлого, төлөвлөлтийн зөвлөлийн гишүүнийг сонгон шалгаруулах журмыг Монгол Улсын Их Хурлын тухай хуулийн 14.3-т заасан Зөвлөл батална.” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

4.Нэгтгэсэн төслийн 2 дугаар зүйлийг хасаж, төслийн дугаар өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар дэмжигдлээ.

5.Нэгтгэсэн төслийн 3 дугаар зүйлийн 5 дахь хэсгийн “9.3.8.хөгжлийн бодлого төлөвлөлтийн” гэснийг “9.3.8.хөгжлийн бодлого, төлөвлөлтийн баримт бичгийн” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

6.Нэгтгэсэн төслийн 3 дугаар зүйлийн 6 дахь заалт буюу 9.4.3 дахь заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

7.Нэгтгэсэн төслийн 3 дугаар зүйлийн 7 дахь хэсгийн “02 дугаар сарын 01-ний” гэсний өмнө “жил бүрийн” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

8.Нэгтгэсэн төслийн 4 дүгээр зүйлийн “02 дугаар сарын 15-ны” гэснийг “01 дүгээр сарын 15-ны” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

9.Нэгтгэсэн төслийн 4 дүгээр зүйлийн “мөн зүйлийн 18.2 дахь хэсгийн “25-ны өдрийн дотор боловсруулна.” гэснийг “01-ний өдөр Засгийн газарт танилцуулна.” гэж” гэснийг “мөн зүйлийн 18.2 дахь хэсгийн “4 дүгээр сарын 25-ны өдрийн дотор боловсруулна.” гэснийг “3 дугаар сарын 25-ны дотор Засгийн газарт танилцуулна.” гэж” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

10.Нэгтгэсэн төслийн 6 дугаар зүйлийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

***Найруулгын санал***

**Ж.Ганбаатар:** Нэгтгэсэн төслийн 3 дугаар зүйлийн 6.7.1.а дэд заалтын, мөн зүйлийн 6.7.2.в дэд заалтын, мөн зүйлийн 6.8.2.б, 6.8.4.б дэд заалтын “хүрэх” гэснийг “зорилтот” гэж тус тус өөрчлөн найруулах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

***Хоёр.****Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай нэгтгэсэн* ***хуулийн*** *төсөлтэй хамт өргөн мэдүүлсэн хуулийн төслүүдийг зүйл бүрээр хэлэлцэв.*

*1.Үй олноор хөнөөх зэвсэг дэлгэрүүлэх болон терроризмтой тэмцэх тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Үй олноор хөнөөх зэвсэг дэлгэрүүлэх болон терроризмтой тэмцэх тухай хуулийн 9 дүгээр зүйлийн 9.1.1 дэх заалтыг доор дурдсанаар өөрчлөн найруулсугай:

“9.1.1.зэвсэг дэлгэрүүлэх болон терроризмтой тэмцэх бодлого боловсруулах, хэрэгжүүлэх;” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

# *2.Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** Төслийн 1 дүгээр зүйлийн “бодлогод” гэснийг “урт хугацааны бодлогод” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

*3.Монгол Улсын Их Хурлын сонгуулийн тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** Төслийн 1 дүгээр зүйлийн “бодлогод” гэснийг “урт хугацааны бодлогод” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

*4.Бүсчилсэн хөгжлийн удирдлага зохицуулалтын тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** Төслийн 1 дүгээр зүйлийн “15 дугаар зүйлийн 15.1.1 дэх заалтын “үзэл баримтлал” гэснийг “бодлого” гэж” гэснийг “15 дугаар зүйлийн 15.1.1 дэх заалтын “үзэл баримтлал, бүсчилсэн хөгжлийн бодлоготой уялдуулан” гэснийг “бодлого, төлөвлөлтийн баримт бичигт нийцүүлэн”” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

*5.Гамшгаас хамгаалах тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** Төслийн 1 дүгээр зүйлийн “хөгжлийн бодлого төлөвлөлт, улсын хөгжлийн жилийн төлөвлөгөөнд” гэснийг “холбогдох хөгжлийн бодлого, төлөвлөлтийн баримт бичигт” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

*6.Цагдаагийн албаны тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** Төслийн 1 дүгээр зүйлийн ““төрөөс баримтлах” гэснийг “хөгжлийн” гэж,”” гэснийг ““төрөөс баримтлах бодлого,” гэснийг “холбогдох хөгжлийн бодлого, төлөвлөлтийн баримт бичиг болон” гэж,” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

*7.Боловсролын тухай хуульд өөрчлөлт оруулах тухай хуулийн төсөл.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

**Ж.Ганбаатар:** 1.Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл**.Боловсролын тухай хуулийн 28 дугаар зүйлийн 28.1.2 дахь заалтыг доор дурдсанаар өөрчлөн найруулах:

“**1/28 дугаар зүйлийн 28.1.2 дахь заалт**:

28.1.2.боловсролын салбарын хөгжлийн тэргүүлэх чиглэлийг тодорхойлохтой холбоотой санал боловсруулах, салбарынхаа холбогдох төсөл, арга хэмжээг хэрэгжүүлэх төлөвлөгөө болон шаардлагатай дүрэм, журам, заавар, аргачлал боловсруулах, батлах, хэрэгжүүлэх, хяналт-шинжилгээ, үнэлгээ хийх, үр дүнг тооцох;” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

2.Төсөлд доор дурдсан агуулгатай 2 дугаар зүйл нэмж, 2 дугаар зүйлийн дугаарыг өөрчлөх:

“**2 дугаар зүйл**.Боловсролын тухай хуулийн 36 дугаар зүйлийн 36.12.1 дэх заалтын “хөтөлбөр,” гэснийг хассугай.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

*8.Холбогдох бусад хуулийн төслийн талаарх найруулгын санал.*

**Ж.Ганбаатар:** 1.Хамт өргөн мэдүүлсэн 51 төслийн дагаж мөрдөх хугацааг “Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Улсын Их Хурлын гишүүн Ц.Цэрэнпунцагийн “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 61.5 хувийн саналаар дэмжигдлээ.

2.Төслийн талаарх зарчмын зөрүүтэй саналууд дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, зүйл, хэсэг, заалт, эшлэлийн дугаарыг нийцүүлж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Хамт өргөн мэдүүлсэн хуулийн төслүүдийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 1 цаг үргэлжилж, 19 гишүүнээс 14 гишүүн хүрэлцэн ирж, 73.7 хувийн ирцтэйгээр 15 цаг 16 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 23-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Ганбаатар:** Байнгын хорооны гишүүдийн энэ өдрийн амгаланг айлтгая. Өнөөдрийн хуралдааны ирц хүрсэн байна. Өнөөдрийн хуралдаанд Д.Бат-Эрдэнэ гишүүн чөлөө авсан байна. Жавхлан гишүүн, Аюурсайхан гишүүн, Оюунчимэг гишүүн нар чөлөөтэй байна. Хуралтай байна. Өнөөдрийн хуралдаанаар хэлэлцэх асуудлаа танилцуулъя.

Нэг.“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолын төсөл, анхны хэлэлцүүлэг

Хоёр.Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн нэгтгэсэн төсөл болон хамт өргөн мэдүүлсэн бусад хуулийн төслүүд, анхны хэлэлцүүлэг хийнэ.

Хэлэлцэх асуудалтай холбоотой өөр саналтай Байнгын хорооны гишүүд байна уу. Алга байна. эхний асуудалд оръё.

**“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийн** **анхны хэлэлцүүлэг хийе.**

Ажлын хэсгийг оруулъя. Хууль боловсруулахад Байнгын хорооноос ажлын хэсэг гараагүй. Ажлын хэсэг гарах шаардлагагүй тогтоол. Тийм учраас хууль боловсруулах өргөн мэдүүлсэн ажлын хэсгийн бүрэлдэхүүнийг танилцуулъя.

Халтар Зам, тээврийн хөгжлийн сайд, Артур Зам, тээврийн хөгжлийн яамны Төмөр зам, далайн тээврийн бодлогын хэрэгжилт зохицуулалтын газрын дарга, Одонтуяа Сангийн яамны Санхүүгийн бодлогын газрын Өрийн удирдлагын хэлтсийн дарга, Булганхүү Зам, тээврийн хөгжлийн яамны Төмөр зам, далайн тээврийн бодлого хэрэгжилтийг зохицуулах газрын ахлах шинжээч, Жавхлан, Энхбаяр, Лувсан, Дуламжав гэсэн энэ хүмүүс Улаанбаатар төмөр замын холбоотой хүмүүс байна. Албан тушаалыг уншиж амжихгүй байна. Уучлаарай.

Ажлын хэсэг гараагүй, бичгээр одоохондоо Байнгын хорооны гишүүдээс болон Их Хурлын гишүүдээс зарчмын зөрүүтэй санал ирээгүй байна. Тийм учраас зарчмын зөрүүтэй саналын томьёолол ирээгүй тул Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22 дахь хэсгийг үндэслэн төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргаж байна. Тэгээд төслийг анхны хэлэлцүүлгээр нь батлахыг дэмжье гэсэн томьёоллоор санал хураалт явуулъя. Санал хураалт явуулъя гишүүдээ анхааралтай байхыг хүсье. Санал дэмжигдлээ.

Горимын санал дэмжигдсэн учраас төслийг анхны хэлэлцүүлгээр нь батлахыг дэмжье гэсэн горимын санал дэмжигдсэн тул хэлэлцэхийг дэмжье гэсэн томьёоллоор санал хураалт дахин явуулъя. Санал дэмжигдлээ.

Санал, дүгнэлтийг чуулганы хуралдаанд Ж.Бат-Эрдэнэ гишүүн танилцуулъя.

Дараагийн асуудалдаа оръё. Халтар сайдад баярлалаа. Хоёр дахь асуудалдаа оръё. **Хөгжлийн бодлого, төлөвлөлт, түүний удирдлагынтухай хуульд нэмэлт, өөрчлөлт оруулах тухай хуулийн төсөл хамт өргөн мэдүүлсэн бусад хуулийн төслийн анхны хэлэлцүүлгийг хийж эхэлье**.

Төслийг Байнгын хорооны болон чуулганы нэгдсэн хуралдааны анхны хэлэлцүүлэгт бэлтгэсэн талаарх ажлын хэсгийн танилцуулгыг Улсын Их Хурлын гишүүн, ажлын хэсгийн ахлагч Чинзориг танилцуулна. Чуулган дээр бас адилхан шүү Чинзориг гишүүн ээ.

**С.Чинзориг:** Байнгын хорооны дарга, эрхэм гишүүд ээ,

Засгийн газраас 2021 оны 06 дугаар сарын 30-ны өдөр Улсын Их Хурлын гишүүн С.Бямбацогт нарын 12 гишүүнээс 2021 оны 07 дугаар сарын 02-ны өдөр тус тус Улсын Их Хуралд өргөн мэдүүлсэн Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэхийг Эдийн засгийн байнгын хороо 2021 оны 07 дугаар сарын 07-ны өдрийн хуралдаанаар нэгдсэн чуулган 2021 оны 07 дугаар сарын 08-ны өдрийн хуралдаанаар хэлэлцэн төслүүдийг үзэл баримтлалын хүрээнд хэлэлцэхийг дэмжиж, хамтатган хэлэлцэхээр хэлэлцүүлэгт бэлтгэх үүрэг бүхий ажлын хэсгийг байгуулсан.

Ажлын хэсгийн гишүүнээр Улсын Их Хурлын гишүүн Чинзориг, Батлул, Бат-Эрдэнэ, Доржханд, Цэрэнпунцаг нар ажилласан болно. Ажлын хэсэг нийт 3 удаа хуралдсан бөгөөд 2021 оны 10 дугаар сарын 04-ны өдрийн хуралдаанаараа Улсын Их Хурлын чуулганы хуралдааны дэгийн тухай хуулийн 39.24-т заасны дагуу төслүүдийг Байнгын хорооны ажлын хэлэлцүүлэгт нэгтгэн нэг төсөл болгон бэлтгэж, бэлтгэсэн төслийг та бүхэнд тараасан болно.

Ажлын хэсэг 2021 оны 10 дугаар сарын 12-ны өдрийн хуралдаанаар нэгтгэсэн төсөл болон хамт өргөн мэдүүлсэн хуулийн төслүүдтэй холбогдуулан 25 зарчмын зөрүүтэй саналаар санал хураалт явуулж Эдийн засгийн байнгын хорооны анхны хэлэлцүүлэгт бэлтгэсэн.

Ажлын хэсэг төслүүдийг хэлэлцүүлэгт бэлтгэж ажиллах хугацаанд Монгол Улсын Засгийн газраас 2021 оны 10 дугаар сарын 14-ны өдөр Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай болон Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслүүдийг Улсын Их Хуралд өргөн мэдүүлсэн. Энэ төслүүдийг Төрийн байгуулалтын байнгын хорооны болон нэгдсэн чуулганы хуралдаанаар хэлэлцэн батлахад Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Засгийн газрын тухай хуульд нэмэлт, өөрчлөлт оруулах тухай хуулийн төсөлтэй холбогдуулан ажлын хэсгээс бэлтгэсэн зарчмын зөрүүтэй 10 саналаар Төрийн байгуулалтын байнгын хорооноос байгуулсан ажлын хэсэг санал хурааж, төсөлд суулган Монгол Улсын Засгийн газрын тухай хуульд нэмэлт, өөрчлөлт оруулах тухай хуулийг баталсан.

Дээрх хуулиуд батлагдсантай холбогдуулан ажлын хэсэг 2021 оны 11 дүгээр сарын 22-ны өдөр хуралдаж нэгтгэсэн төсөл болон хамт өргөн мэдүүлсэн төслүүдтэй холбогдуулан төслөөс зарим зүйл, заалтыг хасаж хууль тогтоомжийн нийцлийг хангаж ажилласан.

Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн 51 хуулийн төслүүдийг хэлэлцүүлэгт бэлтгэх үүрэг бүхий ажлын хэсэг нийт 18 зарчмын зөрүүтэй саналын томьёолол, 2 найруулгын саналыг Эдийн засгийн байнгын хорооны хуралдаанаар хэлэлцүүлэхээр та бүхэнд танилцуулж байна. Хэлэлцэн шийдвэрлэж өгөхийг хүсье.

**Ж.Ганбаатар:** Чинзориг гишүүнд баярлалаа. Ажлын хэсгийн танилцуулгаас асуух асуулттай Их Хурлын гишүүд нэрсээ өгөхийг хүсье. Асуух асуулттай гишүүд байна уу. Баттөмөр гишүүнээр тасаллаа. Баттөмөр гишүүн асуулт асууя.

**Б.Баттөмөр:** Хөгжлийн бодлого, төлөвлөлт бол тогтвортой байна гээд заасан. 2020 онд бид нар энэ хөгжлийн бодлого, төлөвлөлтийн хуулийг баталсан. Нэг жилийн дараа өөрчлөлт оруулж байна. Гол өөрчлөлт оруулах болсон шалтгаан юу вэ. Эдийн засаг хөгжлийн яам байгуулагдсантай холбоотой юм уу, юутай холбоотой байна гэсэн асуулт байна.

Тэрнээс гадна “Улсын эдийн засаг,нийгмийг хөгжүүлэх үндсэн чиглэл” гэснийг “Улсын хөгжлийн жилийн төлөвлөгөө” гэж, “стратеги төлөвлөгөө, хөтөлбөр” гэснийг “хөтөлбөрийн бодлого” гэж “хөтөлбөр”гэснийг “төлөвлөгөө” гэж өөрчилж байгаа юм байна л даа. Тэгэхээр нэмэгдэхүүний байрыг өөрчилснөөр нийлбэрийн чанар өөрчлөгдөхгүй гэж үг байдаг. Ингэж өөрчилснөөр өөрчлөлт гарах уу гэсэн 2 дахь асуулт байна.

Гуравт, Засгийн газар санаачилсан хууль байна. Улсын Их Хурлын гишүүдийн санаачилсан хууль байгаа. Энэ дээр нийлж байгаа юмнууд юу байна, нийлэхгүй байгаа юмнууд юу байна.

Дөрөвт, батлагдсан хөгжлийн баримт бичигийн хэрэгжилтэд дүн шинжилгээ хийх, энэ чиглэлд юу оров гэсэн ийм асуултуудад хариулт авъя.

**Ж.Ганбаатар:** Чинзориг гишүүн, Ажлын хэсгийн ахлагч гишүүний асуултад хариулъя.

**С.Чинзориг:** Баттөмөр гишүүний асуултад хариулъя. Засгийн газраас өргөн барьсан төсөл, Улсын Их Хурлын нэр бүхий 12 гишүүний өргөн барьсан төсөл, 2 төслийг нэгтгэж анхны хэлэлцүүлэгт бэлтгэх ажлын хэсгийг Байнгын хорооны тогтоолоор байгуулж ажилласан. Ажлын хэсэг 3, 4 ч удаа хуралдаж 2 төслийг нэгтгэн боловсруулах, анхны хэлэлцүүлэгт бэлтгэх ажлыг зохион байгуулсан. Ажлын хэсэг дээрээ бид нар ярьж байгаад ер нь 2 төслийг аваад үзэхээр хуулийн төсөлд оруулсан асуудлууд нь агуулга зарчмууд үндсэндээ маш их ижил төстэй юм байна лээ. Их ойролцоо юм байна лээ. Гэхдээ зохицуулж байгаа харилцааг нь аваад үзвэл Улсын Их Хурлын гишүүдийн өргөн барьсан хуулийн төсөл нь арай агуулгын хувьд өргөн агуулгатай юм байна гэж үзээд Улсын Их Хурлын гишүүдийн өргөн барьсан хуулийн төслийг суурь хууль болгож 2 хуулийг нэгтгэн анхны хэлэлцүүлт бэлдэж байгаа юм. Хэд хэдэн улсаас зарчмын асуудлууд байгаа юм.

Нэг дэх асуудал нь Засгийн газраас 2022 оны улсын төсөв өргөн барихдаа Эдийн засгийн хөгжлийн яамтай байхаар төсвийн төсөлд бол оруулж ирсэн. Засгийн газрын бүтэц бүрэлдэхүүнд өөрчлөлт оруулах, хууль бол төсвийн тухай хуультай хамт орж ирээгүй. Тийм учраас бид нар энэ 2 хуулийг нэгтгэх хэлэлцүүлэг хийхдээ гол нь Засгийн газрын төсөв дээр Эдийн засгийн хөгжлийн яам байгуулахаар орж ирсэн учраас хөгжлийн бодлого, төлөвлөлтийн асуудал хариуцсан төрийн захиргааны төв байгууллага байна гэсэн ийм асуудлыг оруулсан.

Хоёрдугаарт хөгжлийн бодлого, төлөвлөлтийн асуудал хариуцсан төрийн захиран төв байгууллагын бүрэн эрхтэй холбоотой асуудлуудыг нэлээн тусгаж оруулж өгч байгаа. Бүтэц бүрэлдэхүүнтэй холбоотой асуудал төсвийн хэлэлцүүлгийн явцад Засгийн газраас өргөн барьсан учраас ажлын хэсгээс гаргасан төслүүдийн саналуудыг Төрийн байгуулалтын байнгын хорооноос байгуулсан ажлын хэсэг аваад ингээд цаашаа явсан. Хэд хэдэн зарчмын өөрчлөлтүүд оруулж байгаа. Ялангуяа Засгийн газрын үйл ажиллагааны хөтөлбөр ямар шаардлагыг хангасан байх вэ?

Жилийн хөгжлийн төлөвлөгөө, Засгийн газрын үйл ажиллагааны хөтөлбөрийг хэрэгжүүлэх төлөвлөгөө ямар шаардлага хангасан байх вэ?

Мөн Засгийн газрын үйл ажиллагааны хөтөлбөрийн бүрэлдэхүүн хэсэг гэж үзэж болно. Аймаг, нийслэлийн Засаг даргын мөрийн хөтөлбөр ямар шаардлагыг хангасан байх вэ, ямар шаардлагыг хангасан баримт бичиг байх вэ гэдгийг нь бол нэлээн тодорхой болгож өгч байгаа ийм асуудлууд байгаа гэдгийг хэлье.

Бусад асуудлууд нь найруулгын шинжтэй асуудлууд нэлээн орсон. Гол нь Засгийн газраас өргөн барьсан хууль, Их Хурлын гишүүдээс өргөн барьсан хуулиуд бол бусад хөгжлийн төлөвлөгөөтэй холбоотой, хөгжлийн төлөвлөгөөг батлах хугацаатай бас нэлээд хөгжлийн бодлого төлөвлөлтийнхөө хуулиудыг уялдуулж өгсөн. Цаг хугацааны эрэмбэ дарааллыг нэг голдиролд оруулж, цаг хугацааны хувьд зохицуулчхаад өгч байгаа ийм нэлээн асуудлууд байгаа гэдгийг хэлье.

**Ж.Ганбаатар:** Би нэг асуулт асууна. Би ажлын хэсэг танилцуулаагүй орхичихсон байна. Ажлын хэсэг. Зохихсүрэн Засгийн газрын Хэрэг эрхлэх газрын Бодлого, төлөвлөлтийн газрын дарга, Батжаргал Үндэсний хөгжлийн газрын дарга, Үндэсний хөгжлийн газрын хөгжлийн Бодлого төлөвлөлтийн хэлтсийн дарга гэсэн ийм бүрэлдэхүүнтэй ажлын хэсэг байна.

Энэ бодлогын бичиг баримтыг бид бол батлах юм байна. Гэхдээ Чинзориг даргаа. Тэгэхдээ энэ чинь нөгөө санхүүгийн эх үүсвэртэй хүрэх үр дүнтэй байна гэдгээ аваад хаячихсан, больчихлоо гэж ойлгож байгаа. Тэгэхлээр бид бол нөгөө санхүүгийн эх үүсвэртэй, хүрэх үр дүнтэй гэдгийг нь бол Их Хурал хэлэлцэхгүй юм байна, зөвхөн бодлогын бичиг баримт хэлэлцэх юм байна, Засгийн газар өөрөө санхүүгийн эх үүсвэртэй хүрэх үр дүнтэй нь батална гэж ойлгож болох уу? Энэ хүрэх үр дүн, санхүүгийн эх үүсвэрийг хэн батлах вэ гэдэг дээр хариулт хэлж өгөөч.

Хоёрдугаарт энэ Даргын зэрэг дэх зөвлөлд хэдэн хүн байгаад зөвлөлөөр энэ асуудлаа хэлэлцдэг байя гээд Их Хурал дээр бас нэг бодлогоо барья гээд явж байсан, тэрийг бас хасаж байгаа юм байна. Энэ нь яагаад, ямар шалтгаанаар хасаж байна, гэсэн 2 асуултад хариулт авъя. Баярлалаа. Чинзориг гишүүн асуултад хариулъя.

**С.Чинзориг:** 2 дахь асуултаас нь хариулъя. Хоёр дахь асуудал. Тэр Их Хурлын гишүүдийн өргөн барьсан хуулийн төсөлд Улсын Их Хурлын даргын дэргэд хөгжлийн бодлого, төлөвлөлтийн асуудлаар зөвлөлдөх орон тооны бус зөвлөл байгуулна гэсэн ийм хуулийн төсөл орж ирсэн юм. Тэгээд бид ажлын хэсэг дээр ярьж байгаад энэ чинь хөгжлийн бодлого, төлөвлөлтийн асуудал чинь ерөнхийдөө Монгол Улсын хөгжлийн асуудал бол Их Хурлын шийдэж өгөх ёстой асуудал. Гэхдээ хөгжлийн бодлого, төлөвлөлтийг боловсруулах, хэрэгжүүлэх асуудал нь бол гүйцэтгэх засаглалын ажил. Тийм учраас Улсын Их Хурлын даргын дэргэд орон тооны бус эрдэмтдийн төлөөллөөс бүрдсэн орон тооны бус зөвлөл ажиллах нь зохимжтой бус юм гэж үзсэн.

Харин хөгжлийн бодлого, төлөвлөлтийнхөө одоогийн байгаа хүчин төгөлдөр байгаа хуульд бол хөгжлийн бодлого, төлөвлөлтийн асуудал хариуцсан төрийн захиргааны байгууллага нь өөрийнхөө дэргэд ийм судалгааны хүрээлэнтэй, институттэй байх нь хуульдаа байгаа юм. Тийм учраас бол тэр даргын дэргэдэх орон тооны бус зөвлөл гэж байхаар тэр одоогийн хуульд хүчин төгөлдөр байгаа хөгжлийн бодлого төлөвлөлтийн асуудал хариуцсан төрийн захиргааны төв байгууллага дэргэдээ харин эрдэм шинжилгээ судалгааны тийм хүрээлэнтэй байх хуулийн зохицуулалт нь байгаа учраас түүгээрээ үйл ажиллагаагаа явуулах нь илүү оновчтой юм байна гэж ажлын хэсэг үзсэн учраас орон тооны бус зөвлөл байна гэдгийг нь хасчихсан юм. Зохихсүрэн дарга хариулах уу, Болормаа хариулах уу? нэг дэх асуудлыг нь.

**Ж.Ганбаатар:** Болно оо. Зохихсүрэн дарга, 3 номер.

**П.Зохихсүрэн:** Өдрийн мэнд. Ганбаатар даргын асуултад хариулъя. Эхний асуулт дээр санхүүжилтийн эх үүсвэр хасчихсан байна гэдэг нь миний ойлгож байгаагаар Засгийн газрын үйл ажиллагааны хөтөлбөрөөс харчихсан байна гэж хэлж байгаа болов уу гэж бодож байна. Тэгэхээр Улсын Их Хурлаар батлагддаг баримт бичгийн төрөлд бол 10 жилийн зорилт, төлбөр болон 5 жилийн үндсэн чиглэл, Улсын хөрөнгө оруулалтын хөтөлбөрийн хамт батлагдаж байгаа.

Тэгэхээр улсын хөрөнгө оруулалтын хөтөлбөр маань өөрөө жил бүрийн санхүүжилтийн хуваарьтайгаа, задаргаатайгаа, эх үүсвэртэйгээ, хэмжээтэйгээ батлагдаж байгаа. Засгийн газрын үйл ажиллагааны хөтөлбөр бол бодлогын зорилго, зорилтын түвшинд батлагдахаар бодлогын баримт бичиг дээр тавигдах шаардлага дээр туссан. Харин Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөө нь бол илүү бүс нутаг, байршил, санхүүжилтийн эх үүсвэр, жил бүрийн задаргаагаар боловсруулсан байхаар ийм зохицуулалтыг нарийвчилж өгч байгаа. Одоо батлагдчихсан байгаа Засгийн газрын 2020-2024 оны үйл ажиллагааны хөтөлбөр ийм бүтэцтэй байгаа. Мөн Засгийн газрын үйл ажиллагааны 2020-2024 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөө маань бас яг энэ бүтцээр батлагдсан байгаа. Тэгээд энийг илүү тодорхой болгож зохицуулалтуудыг санал оруулсан байгаа.

**Ж.Ганбаатар:** Чинзориг гишүүнд 1 минут өгье. Тэрнээс өмнө би 2 зүйл хэлье. Зохихсүрэн дарга аа, Та бид нар чинь сая бөөн юм болж байж энийг баталсан шүү дээ. Улсын Их Хурлаар, Байнгын хороо. Тэгэхлээр энэ чинь манай Их Хурлын эрх мэдэл багасаад, Их Хурал хүрэх үр дүнтэй, эдийн засгийн тооцоотой нь баталдаг байсныг нь Засгийн газарт өгч байна уу л гэж асууж байна шүү дээ. Тэрийг л асууж байгаа шүү дээ. Тэгэхээр та чинь. Чинзориг гишүүн.

**С.Чинзориг:** Үгүй л дээ. Арай өөр. Ганбаатар дарга буруу ойлгочихсон юм болов уу? Энэ 6.7 дээр чинь хөгжлийн бодлогын 5 жилийн үндсэн чиглэл, 1 жилийн үндсэн чиглэлтэй холбоотой асуудлууд батлахтай холбоотой асуудал байгаа юм. Тухайлбал, Урт хугацааны төлөвлөгөө дотор чинь ингэж байгаа шүү дээ. Хүрэх үр дүн, тоо чанар, шалгуур үзүүлэлт, тухайн шалгуур үзүүлэлтээр хангаж хэмжигдэх зорилтот түвшнийг нь тодорхойлсон байна гээд байж байгаа. Тэр 5 жилийн зорилт дээр бас тэр санхүүгийн тооцоо гээд байж байгаа. 6.7.2.6 дээр Хүрэх үр дүн, санхүүгийн тооцоо, нарийвчилсан төлөвлөгөө, хөрөнгө оруулалтуудын хөтөлбөрийг хавсрах гээд хүрэх үр дүн, тооцоо, зорилтууд нь хөтөлбөрүүд нь хамтдаа хавсрагдаж явна гээд байгаа юм.

**Ж.Ганбаатар:** Хавсралтыг ярих эрх мэдэл Их Хуралд байгаа юу? Засгийн газар өргөн барина, тийм үү? Яг өмнөх жилийнхээ эрх мэдэлтэй адилхан эрх мэдэл нь байна уу? Өөрөө хариул. Наадах чинь протоколд орно. 3 номерын микрофон наадахыгаа хэл. Тэгэхгүй бол ер нь миний ойлгож байгаагаар бол бодлогын бичиг баримтаа баталчхаад Засгийн газар өөрөө тэр хүрэх үр дүнтэй нь авах арга хэмжээнийхээ төсөл мөнгөтэй нь хамт Засгийн газар өөрөө батлаад Их Хурал руу оруулж ирэхгүй явчих юм байна гэж би ойлгосон. Тэгвэл буруу ойлгож байгаа юм байна. Та хариулъя.

**П.Зохихсүрэн:** Ойлголоо. Саяны асуулт дээр тодруулга нэмье. Яг 5 жилийн үндсэн чиглэл маань Улсын хөрөнгө оруулалтын хөтөлбөрийн хамт батлагдаж байгаа. Улсын хөрөнгө оруулалтын хөтөлбөрийг Улсын Их Хурал батлах буюу санхүүжилтийн эх үүсвэр, хэмжээ, жил бүрийн хуваарьтай нь хамт Улсын Их Хурал батлахаар зохицуулалт нь хэвээрээ байгаа гэсэн үг. Мөн Улсын хөгжлийн жилийн төлөвлөгөө ч бас Улсын Их Хурал дээр Засгийн газраас өргөн мэдүүлсний дагуу хэлэлцэгдэж батлагдах энэ зохицуулалт бол хэвээрээ байгаа.

**Ж.Ганбаатар:** Би ойлголтоо засъя. Болорчулуун гишүүн.

**Х.Болорчулуун:** Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулж байгаа юм байна. Энэ нь бол Монгол Улсын урт болон дунд, богино хугацааны хөгжлийн бодлого төлөвлөлт, тэдгээрийн уялдаа холбоо, нийцлийг хангах ийм баримт бичиг болж байгаа юм байна. Маш олон хуульд өөрчлөлт орж байна. Бараг 40, 50 хуульд өөрчлөлт орж байх шиг байна. Тэгээд ер нь улс орны хөгжлийг харахад амархан шүү дээ. Улсын, хотын хөгжлийг гаднаас нь хараад л нийслэл нь ямархуу байна, хот нь ямархуу байна, ямархуу эмх цэгцтэй төлөвлөлттэй байна вэ, хүмүүсийнхээ, ард иргэдийнхээ эрүүл аюулгүй орчинд амьдрах нөхцөлийг хэр бүрдүүлсэн байна гэдгийг тэр хот төлөвлөлт барилгажилт үүний эмх цэгц, төлөвлөлтөөс харагддаг л даа.

Тэгэхээр энд тэр хот төлөвлөлтийн талын барилгын тухай хуульд өөрчлөлт хэрхэн орсон бэ гэдгийг асуумаар байна. Үнэхээр манай Улаанбаатар гэхэд нөгөө цементэн ширэнгэн ой боллоо шүү дээ. Хүн амьдрах ч арга байхгүй, шаардлагатай үед гал команд хүртэл очиж чадахгүй ийм боллоо шүү дээ. Энэ тал дээр хэр түлхүү оруулж өгсөн юм бэ гэдгийг бас асууя. Баярлалаа.

**Ж.Ганбаатар:** Хэн хариулах вэ? Зохихсүрэн дарга 3 номер.

**П.Зохихсүрэн:** Гишүүний асуултад хариулъя. Өнөөдөр энд хэлэлцэгдэж байгаа хуулийн төсөл бол Засгийн газраас өргөн мэдүүлэхдээ хөгжлийн бодлого төлөвлөлт, түүний удирдлагын тухай хуульд Төсвийн тухай хууль болон холбогдох бусад хуулийг нийцүүлэх зорилгоор боловсруулсан ийм хуулийн төсөл байгаа. Энэ нь хөгжлийн бодлого, төлөвлөлт, түүний удирдлагын тухай хуулиас гадна дагалдахаар 51 хуулийн төсөл орж ирж байгаа. Энд Засгийн газар өөрөө Засгийн газрын тогтоолоор маш олон төрөөс баримтлах бодлого, үндэсний хөтөлбөр, төлөвлөгөө гэх мэт олон бодлого төлөвлөлтийн баримт бичиг баталдаг байсныг шинэ хуулийнхаа концепцын дагуу Улсын Их Хурал баталдаг байх энэ зохицуулалтын дагуу Засгийн газрын эрхийн хэсэг дээр байгаа. Батлах тэр эрхүүдийг ерөнхийдөө байхгүй болгосон ийм зохицуулалтууд голдуу явагдаж байгаа.

Мөн нэр томьёоны хувьд жигдлэх буюу түрүүн бас Баттөмөр гишүүний хэлж байсан төлөвлөгөө, эсвэл стратеги төлөвлөгөө, төрөөс баримтлах бодлого, үндэсний хөтөлбөр гэх мэт. Энэ нэршлүүдийг бол нэг нэр томьёоны буюу одоо хүчин төгөлдөр мөрдөгдөж байгаа хуультай нийцүүлэх ийм зохицуулалтуудыг оруулж ирсэн нэмэлт, өөрчлөлтийн тухай хуулийн төслүүд явж байгаа юм. Тэр дээр бол илүү Улсын Их Хурлын баталдаг баримт бичгийн төрлүүд дээр л тодорхой зааж өгч байгаа болохоос биш яг тэр хот байгуулалтын төлөвлөгөөтэй холбоотой эсэхийг бол хөндөж байгаа хэсэг бол байхгүй гэсэн үг.

**Ж.Ганбаатар:** Ер нь бол Болорчулуун гишүүн юун дээр санаа зовж байна гэхээр, бид ерөнхийдөө хурал маш сайн хийж сурсан л даа, дэгтэй, журамтай, бодлого сайн баримталдаг. Хийдэг ажлаа гүйцэтгэдэг талаас нь нөгөө гаднаас хуулж авахдаа тэр хурал хийдгийг нь сайн сураад авчихсан, тэгээд л маш сайн хурал хийдэг, маш сайн үг хэлдэг, маш сайн дэгээ барьдаг, тэр нь дэг нь буруу бол дээд шүүх хүртэл хүртэл маргалдаж чаддаг. Тэгээд яг ажил хийгээд хэн хариуцах вэ гэдэг дээр л энэ Улаанбаатар хот чинь яагаад ийм юу байгаа юм гээд санаа зовж л байна л даа. Бат-Эрдэнэ гишүүн асуулт асууя.

**Ж.Бат-Эрдэнэ:** Энэ хөгжлийн бодлого, төлөвлөлтийн тухай хуульд өөрчлөлт оруулахыг бас миний бие санаачлаад явж байгаа 1 гишүүн л дээ. Тэгээд Үндсэн хууль батлах явцад бид нар ер нь бол хөгжлийн бодлого, төлөвлөлт 1 байх ёстой юм. Институц ер нь бол хөгжлийнхөө бодлогыг авч явсан ийм институт зайлшгүй бид нарт хэрэгцээтэй байна гээд энд сууж байгаа Баттөмөр гишүүн, Бямбацогт, миний бие Үндсэн хууль хэлэлцэх явцад бол гаргаж байгаад ер нь бол яамтай болъё гээд хөгжлийн төлөвлөлт, эдийн засгийн яам гээд ийм яам сая байгуулагдаж байгаа. Тэгээд энэ хуультайгаа энэ өөрчлөлтүүд сая Засгийн газраас оруулж ирж байгаа энэ хувилбарууд ер нь энэ яамтайгаа уялдаа нь хэр байна вэ гэдэг дээр та Чинзориг гишүүн ажлын хэсгийн гишүүний хувьд хариулж өгөөч.

Сая Болорчулуун гишүүн бас хэллээ шүү дээ. Ер нь төлөвлөлтүүдээ бид нар урт хугацаанд нь бариад явж чадаж байна уу? Эвдээд байгаа юм. Жишээ нь Зам, тээврийн яам дээр гэхэд яг үйлдвэрлэлтэй холбоотойгоор бүсчилсэн хөгжилтэй холбоотойгоор аялал жуулчлалтай холбоотойгоор энэ замынхаа сүлжээг гаргаад яг судалгаан дээр үндэслээд сүлжээ гаргачихдаг, буцаад Улсын Их Хурал дээр орохоор бид нар сонгуультайгаа холбоотой, нөгөө жижиг тойрогтой холбоотой асуудлаар бол нааш нь цааш нь татаж чангаагаад ингээд нөгөө сүлжээний маань асуудал, бодлогын асуудал, замын бодлогын асуудал маань ингээд алдагдчихаад байгаа юм. Яг энэнтэй адилхан сая Улаанбаатар хоттой холбоотой асуудлууд яригдлаа. Энэ зам, тээвэртэй холбоотой асуудлууд, барилгатай холбоотой асуудлууд, хотын төлөвлөлт, зохион байгуулалттай холбоотой асуудлууд, хөгжлийн бодлого, яамнууд. 1 сайд гарч ирэхээрээ өөрийнхөө хэмжээнд сэтгээд өөрийнхөөрөө бодлого гаргаж ирээд явчихдаг, урьдын нөгөө хийж байсан ажлууд нь тас үсрээд явчихдаг, зогсчихдог. Нөгөө уламжлал энэ тэр гэсэн асуудлууд нь байхаа больдог. Тэгэхээр энэ тухайн салбар дээр гарч ирж байгаа сайд тухайн л салбар дээр хүрч ирж байгаа шинэ сайд бол урьд хийж байсан ажлууд, өөрөөр хэлбэл энэ хөгжлийн бодлого төлөвлөлттэйгөө холбоотой ажлаа цааш нь уялдуулаад нөгөө урт хугацааныхаа л зүйлийг л ямар хугацаанд богино хугацаанд чанартай хийж чадах вэ гэдэг асуудал дээр л зогсохоос биш шинээр юм хийх гээд бодож сэдээд байх шаардлага уг нь бол байхгүй юм байгаа шүү дээ.

Тэгээд яг энэнтэй уялдсан ийм заалтууд, энийгээ хамгаалсан бодлогоо алдагдаад байдаггүй, эвдрээд байдаггүй ийм заалтууд маань энэ дээр яг ямаршуу байдлаар сууж байгаа вэ? шинээр орж ирж байгаа саналууд дээр гэж байна. Баярлалаа.

**Ж.Ганбаатар:** Чинзориг гишүүн. Гишүүний асуултад хариулъя.

**С.Чинзориг:** Бат-Эрдэнэ гишүүний асуултад хариулъя. Тэгэхээр 2 хууль орж ирсэн. Тэгээд нэгтгээд бид нар 1 хуулийн төсөл болгож хэлэлцүүлж байна. Хоёрдугаарт Засгийн газар 2022 оны төсөв өргөн барьсны дараагаар Засгийн газрын бүтэц бүрэлдэхүүнд өөрчлөлт оруулах хуулийн төсөл боловсруулаад орж ирсэн. Тэгээд Засгийн газрын бүтэц бүрэлдэхүүний тухай хуулийн өөрчлөлтийг Засгийн газраас өргөн барьж орж ирсэн учраас Төрийн байгуулалтын байнгын хорооноос ажлын хэсэг гараад манай ажлын хэсэг дээр ярьж байсан Засгийн газрын бүтэц бүрэлдэхүүнд өөрчлөлт оруулах хуулийн төслийг Төрийн байгуулалтын байнгын хороо руу нэгтгэж хэлэлцүүлэх нь зүйтэй гээд тийш нь шилжүүлчихсэн юм.

Тэгэхээр тэнд бидний төсөв батлахтай хамт Засгийн газрын бүтэц бүрэлдэхүүний тухай хуульд өөрчлөлт оруулах хуулийг батлахдаа Эдийн засгийн хөгжлийн сайдын бүрэн эрхтэй холбоотой асуудлыг шийдчихсэн шүү дээ. Тийм учраас бол 2 саланги явчихсан учраас гишүүд бас ч зарим нь бас яг юу орсон бэ, яг юу хариуцах вэ гээд бас асуугаад байх шиг байгаа юм. Тэнд бол Засгийн газрын бүтэц бүрэлдэхүүний хуульд орсон өөрчлөлтөөр бол Эдийн засгийн хөгжлийн сайд макро эдийн засгийн бодлоготой холбоотой төлөвлөлттэй холбоотой бүх асуудлуудыг нэлээн нарийвчилж оруулж өгсөн.

Одоогийн хуулиар бол Засгийн газрын яамдууд чинь бүгд бодлогын яам гэж явж байгаа юм. Тийм учраас бол тэр ажлын хэсэгтээ бид нар бодлогоо нэгтгээд одоогийн Засгийн газрын гишүүдийн бүрэн эрхэд байж байгаа хөгжлийн бодлоготой холбоотой, макро эдийн засгийн бодлого, төлөвлөлттэй холбоотой бүх асуудлуудыг аль болохоор Эдийн засгийн хөгжлийн яамны сайдын бүрэн эрхийн асуудалд нэлээн суулгаж шигтгэж өгсөн гэдгийг бас хэлмээр байна.

Хоёр дахь асуудал нь Бат-Эрдэнэ гишүүний хэлж байгаатай би бол санал нэг байна. Ер нь Засгийн газар ингээд бид чинь олон жил зөвхөн 4 жилийн циклээр Засгийн газрын үйл ажиллагааны хөтөлбөрөөр л Монгол Улсын хөгжлийн бодлого төлөвлөлтийн асуудлыг харж ирсэн шүү дээ. Тийм учраас бол тэгээд дараагийн Засгийн газар өөрчлөгдвөл өмнөх Засгийн газрынхаа бодлого шийдвэрийг өөрчлөөд ингээд өөр юм яриад явчихдаг, дараагийнх нь төрийн бодлого залгамж чанартай байна гэдэг нь алдагддаг, дараагийн Засгийн газар, яам нь өмнөх Засгийн газрын үр дүнтэй хэрэгжиж байсан бодлогыг үргэлжлүүлэн хэрэгжүүлдэггүй энэ асуудлыг хэрхэн яаж шийдэх вэ гэж л асуугаад байна. Тийм учраас бол 2, 3 зүйлийг бол хэлмээр байгаа юм. 5 жилийн хөгжүүлэх үндсэн чиглэлд тусгасан зорилт хүрэх үр дүнтэй бол зайлшгүй тухайн жилийн Засгийн газрын тухайн Засгийн газрын үйл ажиллагааны хөтөлбөр гэхэд энэ 5 жилийн хөгжлийн бодлогын үндсэн чиглэлийн зорилготой уялдсан байх ёстой гэдэг ийм зохицуулалтыг хийж өгч байгаа.

Хоёр дахь асуудал нь хөгжлийн бодлого, зорилтод хөтөлбөрт заасан төсөл, арга хэмжээтэй уялдаж байх ёстой. Хүн амын нийгэм, эдийн засгийн хөгжил, байгаль орчны тэнцвэртэй байдал, засаглалыг сайжруулахдаа чиглэсэн салбар болон салбар хоорондын уялдааг хангасан байх гээд үндсэндээ хөгжлийн бодлогуудтайгаа бүх энэ Засгийн газрын хөтөлбөрийн зорилтууд маань уялдаж байх төрийн бодлогын залгамж чанар хангагдаж байх ёстой гэсэн ийм уялдаа холбоо зохицуулалтуудыг нь энэ хуулийн төсөлд бол нэлээн суулгаж өгч байгаа гэдгийг болбол хэлэхийг хүсэж байна.

**Ж.Ганбаатар:** Доржханд гишүүн асуулт асууя. Энэ дагаж гардаг төлөвлөгөө гээд байгаа юмыг чинь бид батлах юм уу, зүгээр л хараад л өнгөрөх юм уу гэдэг асуулт байгаа шүү дээ. Жишээ бид нар бодлогын энэ бичиг баримтынхаа хамт нөгөө хүрэх үр дүнтэй, юутай төлөвлөгөө баталдаг шүү дээ. Тэрийгээ та яг баримтална шүү. За Доржханд гишүүн.

**Т.Доржханд:** Баярлалаа. Би энэ ажлын хэсэгт нь байгаа. Цагаа шинээр авчих уу, баярлалаа. Би энэ ажлын хэсэгт нь байгаа юм. Тэгэхдээ нэг зарчмын юман дээр яг энэ хөгжлийн асуудал эрхэлсэн төрийн байгууллагаас нэг юм тодруулчихмаар байгаа юм. Тэгээд Их Хурлын гишүүд маань анзаараасай гэж. Олон Улсын валютын санд ажиллаж байхад дэлхийн нөгөө богино хугацаанд хөгжчихсөн улсын эдийн засагч нартай санал солилцох ийм боломжууд их гардаг.

Тэгээд энэ дээр нэг ийм ялгаатай юм байгаа юм. Ингээд богино хугацаанд хөгжчихсөн, төлөвлөлттэйгөөр хөгжсөн улсууд байгаа. Жишээлбэл, Япон байгаа, Сингапур байгаа, Солонгос байгаа, Хятад байгаа. Эд нар чинь болохоор яасан бэ гэхээр урт хугацааны төлөвлөлт хийж байгаад энэ цэг дээр очно. Энэ цэг дээр очихын тулд бид нар ийм замаар очно гээд л. Тухайлбал, Хятадууд чинь 5, 5 жилийн төлөвлөлтөөр явчихсан. Япон ч гэсэн тэгж явсан байдаг байхгүй юу. Тэгээд эд нар бол Хятадыг бол хамгийн сайн жишээ гэж ярьдаг. Яагаад вэ гэхээр 1960 онд Дэн Сяо Пин-ийн үед яасан гэхээр Оросын зааврыг аваад явчихсан. Хүнд үйлдвэрүүдийг авч яваад маш олон ажлын байрыг бий болгоод байдаг, тэнд нь үр ашиг байдаггүй, Хятадуудад энд тохирдоггүй. Хулгай их гараад байдаг, алдагдал их үүрээд байдаг. Тэгээд яасан бэ? гэхээр ерөөсөө тэр философио өөрчилье. Хятад улс юун дээрээ сайн юм, хятад хүмүүс юу хийж чаддаг юм, тэр дээрээ үндэслэж төлөвлөлтөө дахиж хийе гээд. Тэгээд хятад хүмүүсээ таньж мэдэхийн тулд тэр МЭӨ байсан тулгуур 3 философиос Күнзийн философийг авчирч тавьж байгаад бид нар Хятад бол ийм давуу талтай юм байна. Хүнд үйлдвэрийн эдийн засгийн загвар чинь бид нарт ажиллахгүй юм байна. Тийм болохоор илүү ажлын байрыг бий болгосон хөнгөн үйлдвэрүүдийг хийж эхэлье. Ингэхийн тулд бид нар хаашаа очих юм бэ гээд тухайн үед бол хамгийн хөгжилтэй орон нь бол Америк байсан. Тэгээд Америк руу очно. Хэдэн жилийн дараа вэ, 35 жилийн дараа гэж байгаад ингээд цэгээ хатгаж байгаад 5, 5 жилийн дараа хийсэн байгаа юм. Яг энэ загвараар, энэ моделиор тухайлбал Япончууд ч ажилласан, Сингапур ч ажилласан, Солонгос ч ажилласан. Ялгаа нь юу вэ гэхээр эд нар чинь илүү төр төвтэй ийм систем яваад байгаа байхгүй юу. Гэтэл өнөөдөр Монгол улсад нь ардчиллыг сонгоод авчихсан, парламентын засаглалыг сонгоод авчихсан. Тэгээд төрийн эрхийг хэн авдаг юм бэ? гэхээр 1 нам биш. Дараагийн нам нь бодлогоо танилцуулж байж авдаг. Гэтэл өнөөдөр бид нар энэ бол бид нарын алсын хараа 2050 ч гэдэг юм уу, энэ бодлогын бичиг баримт. Энэ бол бид нарын хүрэх цэг, ийшийгээ л аль ч нам гарч ирсэн, хүрэх ёстой гэчихээр чинь нөгөө ардчиллын үндсэн зарчмаас ухарчхаад байгаа юм л даа. Агуулгаараа. Парламентын засаглалтай орны ялгаа нь бол тэр. Парламентын засаглал чинь намууд урт хугацааныхаа бодлогыг дунд хугацааныхаа хэрэгжүүлэх арга хэмжээгээ ард түмэндээ ингэж тавьж байж сонгогдож тэрийгээ хэрэгжүүлж гарч ирдэг. Гэтэл өнөөдөр 2050 гээд явж байтал л маргааш технологи хөгжөөд Монгол улс аж үйлдвэр хөгжүүлэхээсээ илүү технологийг хөгжүүлэх нь илүү чухал юм байна, илүү хөрөнгө оруулалт ийшээ хийх нь чухал юм байна гээд хөгжил чинь ингээд л богино хугацаанд өөрчлөгдөөд байгаа байхгүй юу. Тэгээд тэрийг чинь тухайн үед гарч ирсэн тэр нөгөө парламентад олонх болсон нам нь өөрийнхөө үзэл санаагаар, урт хугацааныхаа тэр цэгээрээ яаж хүрэх үр дүнгээрээ өрсөлдөөд гарч ирдэг ийм парламентын ардчиллынхаа системийн эсрэг бид нар энд хуучин моделиор явчих гээд байна уу гэдэг ийм зүйл байгаа юм. Тэгэхлээр асуулт нь болохоор ер нь цаашаагаа парламентын засаглалаар явахад ингэж цэг хатгаад энэ цэг дээрээ очиж хүрнэ гэж байгаа чинь хэр итгэл үнэмшилтэй юм бэ? Гарч ирсэн намууд нь энийг заавал дагаж дуурайх нь үндэс…/минут дуусав/

**Ж.Ганбаатар:** 5 номер. Та зүгээр хүлээж бай. Өөрөө асна.

**Х.Батжаргал:** Гишүүний асуултад хариулъя. Батжаргал Үндэсний хөгжлийн газрын дарга. Яг таны хэлсэнчлэн алсын хараагаараа бол хүрэх цэгээ жишээлбэл, Алсын хараа 30 жилийн хугацаанд Монгол Улс амьдралын чанараараа Азидаа тэргүүлэх хэмжээний зэрэгт очно. Түүний тулд яах вэ гээд 3 үе шаттайгаар 1, 2, 3 үе шаттайгаар дунд хугацааны хөгжлийн бодлого 10, 10 жилээр төлөвлөлтийг хуульчлаад хийсэн байж байгаа. Түүний хүрээнд ч гэсэн өнөөдрийн Засгийн газраас өргөн барьсан нэмэлт, өөрчлөлтүүд орж ирж байгаа. Тухайлах юм бол тэр олон 500 хэдэн түрүүний дурдсанчлан хөгжлийн бодлогууд, төрөөс баримтлуулах үндэсний хөтөлбөр бүгдийг цэгцлээд үндсэндээ 7 төрлийн зорилтот хөтөлбөр буюу хүний хөгжил, нийгмийн хөгжил, эдийн засаг, дэд бүтэц, байгаль орчин, засаглал, бүсийн хөгжил, үндэсний өрсөлдөх чадварыг нэмэгдүүлэх гээд энэ 7 төрлийн зорилтот хөтөлбөрийн хүрээнд л эхний10 жилд алсын хараа урт хугацаандаа хүрэхэд ямар асуудлуудыг шийдвэрлэх вэ? Суурь түвшнийг нь яаж гаргаж ирэх вэ? Тухайлах юм бол? Яг хөгжилд хүрэхэд хязгаарлаад байгаа хүчин зүйлс ялангуяа Монгол Улсын хувьд дэд бүтцийн хүнд, хөнгөн үйлдвэр аль нь ч байсан үйлдвэрлэхийн тулд эрчим хүчний асуудал, тээвэр логистикийн асуудал, түүний дараагаар хөрөнгө оруулалтын сонирхлыг нэмэгдүүлэх гэдэг ч юм уу. Яг энэ эхний үе шатыг яг боловсруулалт Засгийн газар дээр ажлын хэсэг гараад боловсруулагдаад ажиллаж байгаа. Тэгэхээр 10, 10 жилээр дунд хугацаандаа бодлого төлөвлөгдөөд явах учраас төдийлөн бүр хатуу хайрцагт орж төлөвлөлтүүд бол хийгдэхгүй. Ер нь алсын хараандаа хүрэхийн тулд үе шаттайгаар төлөвлөлтүүд бол 10, 10 жилээр зорилт хөтөлбөрийнхөө хүрээнд илүү тус тусдаа зөвхөн салбарын хэмжээний хөгжлийн төлөвлөлт гэхээс илүүтэйгээр илүү интеграцчлагдсан цогц салбар хоорондын салбар дундын асуудлуудыг агуулсан энэ 7 төрлийн зорилт хөтөлбөрөөсөө хазайхгүйгээр интеграцлагдсан цогц хэлбэр лүүгээ л орж явж байгаа. Тийм төлөвлөлт л хуульчлаад өгчихсөн. Тэр асуудлаар ч гэсэн энэ нэмэлт, өөрчлөлт дээр бол хөндөгдөөгүй. Зөвхөн нэр томьёоны асуудал нь явж байгаа.

**Ж.Ганбаатар:** Доржханд гишүүнийг 1 минут тодруулъя. Тодруулгад хариулчих. Доржханд гишүүн тодруулъя.

**Т.Доржханд:** Хэрвээ санаж байгаа бол 2007 онд “2021 он хүртэлх Үндэсний хөгжлийн цогц бодлого” гээд би Сангийн яаман дээр ажлын хэсгийг нь ахалж ажиллаж байсан юм. Баахан судлаачдыг цуглуулаад л, тэгээд л яг ийм тоонуудыг яриад л. Тэгээд бид нарт тийм тодорхой байдал хэрэгтэй байна. Санхүүжилт хийхэд, төсвийн санхүүжилт хийхэд гаднын эх үүсвэрийг татахад, гаднын донорууд чинь бүгдээрээ асуугаад байсан юм. Та нарыг хаашаа очих гээд байгаа юм, юу хийх гээд байгаа юм бэ гээд. Тэгээд харамсалтай нь нөгөөдөх маань цаас болчихсон. Зүгээр л цаас. Одоо дахиад 2050 гэдэг цаастай. ХҮН нам бас өөрийн 2050 гэдэг цаастай байхгүй юу. Шал өөр аргаар хөгжилд хүрнэ гээд. Энэ болохоор шал өөр аргаар, тэгээд энийгээ бид нар хуульдаа сууж өгөөд яг л энэ замаар явахын тулд 5, 5 жилийн төлөвлөлтөд ингэж байгаа бүгдээрээ ингэнэ гээд. Энэ өөрөө зарчмын хувьд бол зөв юм уу л гэдэг үндсэн асуудал байгаа. Дахиад цаас болчих вий дээ. Одоо энэ Байнгын хорооны даргын яриад байгаа үнэн шүү дээ. Цаас байж болно, яаж хэрэгжүүлэх юм бэ, бодит ажил болох юм бэ гээд. Яг энэ дээрээс бид нар нөгөө асуудлуудаа тавихгүй…/минут дуусав/

**Ж.Ганбаатар:** Чинзориг гишүүн тодруулгад хариулъя.

**С.Чинзориг:** Тэгэхээр чинь бид чинь одоо Доржханд гишүү ээ, 30 жил л яг таны ярьж байгаа энэ л замаар, зарчмаар явж ирлээ шүү дээ. Намууд 4 жилдээ Улсын Их Хурлын сонгуульд оролцохдоо хөгжлийн бодлогоо танилцуулдаг, тэгээд мандатаа авдаг, тэгээд мандат авсан нам нь Засгийн газар үйл ажиллагаа нь хөтөлбөрөө боловсруулаад өмнөх гаргасан цаасаа хэрэгжүүлдэггүй, хардаггүй бүгдийг нь үгүйсгээд нөгөө төрийн бодлого залгамж чанартай байна гэдэг зарчмаа ч барьдаггүй. Ингээд л салан баавгайн үлгэрээр л бид 30 жил явж ирлээ. Тэгээд энэний үр дүн бол гарсангүй, тэгээд энэнээс чинь гарах нэг арга нь юу байна гэж ярьж байгаад бид Үндсэн хуулийн нэмэлт, өөрчлөлтөөр хөгжлийн бодлого тогтвортой байна гэсэн ийм бас заалт хүртэл Үндсэн хуульдаа оруулсан шүү дээ. Тийм учраас бид тэр алсын хараа 10 жилийн, 20 жилийн 1 бодлого байна. Тэгээд тэрэнд багтаж байгаа уялдсан зохицуулалт хийж байгаа 5 жилийн үндсэн чиглэл байна. Энэ 5 жилийнхээ үндсэн чиглэлтэй уялдсан бас тухайн 4 жилээр…/минут дуусав/

**Ж.Ганбаатар:** Чинзориг гишүүн өмнөх алдаагаа засаад явъя л гэсэн л санаа л даа. Зарчмын зөрүүтэй саналаар санал хурааж эхэлье.

**Нэг.Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн нэгтгэсэн төслийн талаарх зарчмын зөрүүтэй саналын томьёоллоор санал хураалт явуулж эхэлнэ**.

1.Нэгтгэсэн төслийн 1 дүгээр зүйлийн 5 дахь хэсгийн “хөгжлийн бодлогын баримт бичгийн төсөлд” гэснийг “хөгжлийн бодлого, төлөвлөлтийн баримт бичгийн төрөлд” гэж өөрчлөх. Найруулгын л асуудал юм шиг байна. Санал гаргасан Улсын Их Хурлын гишүүн Чинзориг, Батлут, Бат-Эрдэнэ, Доржханд, Цэрэнпунцаг /цаашид “ажлын хэсэг” гэх/. Санал хураалт. Гишүүд анхааралтай байхыг хүсье. Санал хураалт. Үг хэлж болно шүү дээ. Үгүй ээ, үгүй. Зүйл зүйлээр нь гэхээр манай Байнгын хороо бол зүйл зүйлээр нь биш, зөвхөн өөрчлөлт орсноор нь хурааж байгаа юм. Тэгэхгүй бол зүйл зүйлээр нь гэвэл наадах чинь бараг өөрчлөлт ороогүй хууль, заалт болгоныг хураах хэрэгтэй болж байгаа байхгүй юу. Асуулт хариулт гэдэг чинь саяын тэр танилцуулгатай холбоотой асуулт хариулт явж байгаа шүү дээ. Таны асуух гэж байгаа 1 дүгээр зүйл чинь тэгвэл өөрчлөлт ороогүй байна л гэсэн үг. Огт өөрчлөлт ороогүй гэсэн үг. Та энэ дээр асуугаад явчхаж болно л доо. Асуух уу Энхбаяр гишүүн. Микрофонд хэлээд явчих.

Бид бол хуулийг бүхэлд нь 1, 1-ээр нь уншиж өгөөд, өөрчлөлт ороогүй заалтуудыг уншаад явна гэдэг дээр нь би бол тэр утгагүй л гэж харж байгаа юм. Тэгээд энэ зарчмын зөрүүтэй саналаар нь өөрчлөлт орж байгаа саналуудаар нь санал хураагаад л явчихна. Түүнээс биш тэгээд л өөрчлөлт ороогүй хуулиудыг энд бүгдийг нь уншаад л суугаад байна гэдэг өөрөө бол яг тэгнэ нь ч гэсэн үг бол байхгүй юм байна лээ. Энхбаяр гишүүн.

**Ж.Ганбаатар:** Энэ гишүүдэд тараагдсан төслийн 1 дүгээр зүйл яг төслийнхөө бол 7.4, 7.5-д нэмэх гэж байгаа зүйлээр асуулт байгаа юм.

Хөгжлийн бодлого, төлөвлөлтийн зөвлөл байгуулж байгаа юм. Их Хурал дээр. Гэхдээ энэ зөвлөл нь болохоор Улсын Их Хурлын даргын дэргэдэх зөвлөлийн дэргэд байгуулагдана гэж байгаа байх. Улсын Их Хурлын даргын дэргэдэх зөвлөлийн дэргэд дэх зөвлөл болчхож байгаа байхгүй юу. Дэргэдэх зөвлөлийн дэргэдэх зөвлөл. Улсын Их Хурлын даргын зөвлөл бол чуулганы хуралдаанаар хэлэлцэх асуудлын дараалал тогтоох, хэлэлцэх асуудлын тов тогтоох л ийм л ажилтай зөвлөл шүү дээ. Энэ олонхоороо шийдвэрлэдэг, хуулийг эцэслэдэг бүтэц бол биш. Ирэх 7 хоногийн хуралдаанаар юу хэлэлцэх вэ гэдэг дараалал товлодог л ийм зүйл байхгүй юу. Тэгээд энэ зөвлөлийг улам бүр бэхжүүлээд, институц болгоод тэгээд энэ зөвлөлийн дэргэд бүр хөгжлийн бодлого, төлөвлөлтийнхөө зөвлөлийг аваачна гээд би бол энэ зарчим нь болохгүй байна гэж үзэж байгаа юм. Энэ хөгжлийн бодлого, төлөвлөлтийн зөвлөл ажиллах дээрээ тулбал харин Эдийн засгийн байнгын хороо дээрээ байх ёстой байхгүй юу. Байнгын хороон дарга өөрөө ахлаад. Энэ бид нар чинь аягүй их том чухал Хөгжлийн бодлого, төлөвлөлтийн хууль гээд л ярьчхаад зөвлөлөө болохоор бүр даргын дэргэдэх зөвлөлийн дэргэд байгуулах болчхож байгаа байхгүй юу.

Тэгээд энэ даргын дэргэдэх зөвлөл болохоор энэ зөвлөлийн гишүүдийг сонгон шалгаруулах журам батална гэж байгаа байхгүй юу. Хасаж байгаа юм уу? Тэгвэл энэ 2 тараасан юм чинь хоорондоо зөрөөд байгаа юм байна шүү дээ. Будилуулаад. Энэ нэгтгэсэн төсөл дээр нэмсүгэй гэдэг дотор явж байгаа байхгүй юу. Нэгтгэсэн төслийн нэмсүгэй дотор болохоор энэ заалт явж байгаа байхгүй юу. Би тэгээд энэ нэмж байгаа юм байна гэж хараад байгаа байхгүй юу. Тэгвэл энэ тараасан 2 юм будилуулаад л толгой эргүүлээд байна шүү дээ. Хоорондоо зөрүүтэй 2 ийм санал тараачхаж байгаа байхгүй юу.

**Ж.Ганбаатар:** Чинзориг гишүүн хариулчихъя, хариулах уу.

**С.Чинзориг:** Энхбаяр гишүүний ярьдаг тийм асуудал байгаа юм. Гишүүдийн өргөн барьсан хуулийн төсөл дээр тэр даргын зөвлөлийн дэргэд тэр 15 гишүүний бүрэлдэхүүнтэй хөгжлийн бодлого, төлөвлөлтийн зөвлөл ажиллана. Тэгээд сонгон шалгаруулах зөвлөлийг бүрэлдэхүүнийг нь ажиллуулах журмыг холбогдох Байнгын хороо батална гэсэн юм орж ирсэн юм. Тэгээд бид нар энийг бол даргын дэргэх зөвлөлийн дэргэд ийм эрдэмтдийн орон тооны бус зөвлөл ажиллах шаардлагагүй юм байна, шаардлагагүй гэж үзсэн юм. Одоогийн хүчин төгөлдөр байгаа хөгжлийн бодлого, төлөвлөлтийнхөө тухай хуульд бол харин энэ хөгжлийн бодлого, төлөвлөлт хариуцсан төрийн захиргааны төв байгууллага чинь дэргэдээ тэр судалгааны институттэй байна гэсэн ийм хуулийн заалт байгаа юм. Тэгээд тэр нь байх нь зүйтэй юм гэж үзээд, энэ орон тооны бус зөвлөл байгуулна, тэр журмыг нь батална гэсэн 2 заалтыг бид нар хасахаар зарчмын зөрүүтэй саналын томьёолол бэлдээд орж ирсэн. Одоо зарчмын зөрүүтэй саналын 2 дахь, 3 дахь санал дээр энэ 2-ыг хасах зарчмын зөрүүтэй санал орж ирж байгаа юм.

**Ж.Ганбаатар:** Энэ дэгийн тухай хууль дээр ийм маргаантай юм байгаа юм. Хэрвээ Эдийн засгийн байнгын хороо анхнаасаа ингээд явчихсан юм л даа. Танай Хууль зүйн байнгын хороо арай өөр байж магадгүй. Бид эсвэл Эдийн засгийн байнгын хороо 600, 700 зүйл, заалттай хуулийг өөрчлөлт ороогүй, хууль болгоноор нь батлуулах хэрэгтэй болчхоод байгаа байхгүй юу. Тэгэхлээр бид бол зөвхөн өөрчлөлт оруулж байгаа дээр нь батлуулаад хэвээрээ үлдэж байгааг нь унших шаардлагагүй л гэж үзэж байгаа юм. Тэгэхээр энийг энэ Тамгын газар 1 талд нь гаргана биз дээ. Тэгээд бид бол зөвхөн өөрчлөлт оруулж байгаа, ажлын хэсгийн өөрчлөлт оруулж байгаа санал түүнээс оруулаагүй бүх зүйл, заалтыг дахин дахин уншаад л хуулийг дахин уншиж өгөөд байх нь миний хувьд бол мэдэхгүй, тийм зүй зохистой зүйл биш байна л гэж үзсэн юм. За санал хураалт явчихсан уу. Санал дэмжигдлээ.

2.Нэгтгэсэн төслийн 1 дүгээр зүйлийн 8 дахь заалт буюу “7.4.Монгол Улсын Их Хурлын тухай хуулийн 14.3-т заасан Зөвлөлийн дэргэд салбар бүрийн хөгжлийн бодлого, төлөвлөлтийн өндөр мэргэшилтэй 15 гишүүний бүрэлдэхүүнтэй Хөгжлийн бодлого, төлөвлөлтийн зөвлөл ажиллана.” гэснийг хасах. Санал хураалт.

Гэхдээ зарим хүмүүс бол хасаж байгаа нь буруу гэдэг байдлаар асуудалд хандаж байна лээ. Гишүүд ялангуяа Байнгын хорооны гишүүд надад санал хэлсэн байгаа. Санал дэмжигдлээ.

3.Нэгтгэсэн төслийн 1 дүгээр зүйлийн 9 дэх заалт “7.5.Хөгжлийн бодлого, төлөвлөлтийн зөвлөлийн гишүүнийг сонгон шалгаруулах журмыг Монгол Улсын Их Хурлын тухай хуулийн 14.3-т заасан Зөвлөл батална.” гэснийг хасах. Санал гаргасан ажлын хэсэг. Санал хураалт. 53.8 хувиар санал дэмжигдлээ.

4.Нэгтгэсэн төслийн 2 дугаар зүйлийг хасаж, төслийн дугаар өөрчлөх. Санал гаргасан ажлын хэсэг. Санал хураалт. Санал хураалт дэмжигдлээ.

5.Нэгтгэсэн төслийн 3 дугаар зүйлийн 5 дахь хэсгийн “9.3.8.хөгжлийн бодлого төлөвлөлтийн” гэснийг “9.3.8.хөгжлийн бодлого, төлөвлөлтийн баримт бичгийн” гэж өөрчлөх. Ихэнх нь найруулгын санал байна л даа. Санал хураалт. Ер нь айхтар зарчмын зөрүүтэй санал бол байхгүй юм байна лээ. Энэ ажлын хэсгийн санал дээр бол. Ихэнх нь найруулгын санал байгаа гэдгийг гишүүдэд хэлье.

6.Нэгтгэсэн төслийн 3 дугаар зүйлийн 6 дахь заалт буюу 9.4.3 дахь заалтыг хасах. Санал гаргасан ажлын хэсэг. Санал хураалт. Санал дэмжигдлээ.

7.Нэгтгэсэн төслийн 3 дугаар зүйлийн 7 дахь хэсгийн “02 дугаар сарын 01-ний” гэсний өмнө “жил бүрийн” гэж нэмэх. Санал гаргасан ажлын хэсэг. Санал хураалт. Санал дэмжигдлээ.

8.Нэгтгэсэн төслийн 4 дүгээр зүйлийн “02 дугаар сарын 15-ны” гэснийг “01 дүгээр сарын 15-ны” гэж өөрчлөх. Санал гаргасан ажлын хэсэг. Санал хураалт. Санал дэмжигдлээ.

10. Нэгтгэсэн төслийн 6 дугаар зүйлийг хасах. Санал хураалт. 10 дугаар санал дэмжигдлээ.

9.Нэгтгэсэн төслийн 4 дүгээр зүйлийн “мөн зүйлийн 18.2 дахь хэсгийн “25-ны өдрийн дотор боловсруулна.” гэснийг “01-ний өдөр Засгийн газарт танилцуулна.” гэж” гэснийг “мөн зүйлийн 18.2 дахь хэсгийн “4 дүгээр 25-ны өдрийн дотор боловсруулна.” гэснийг “3 дугаар сарын 25-ны дотор Засгийн газарт танилцуулна.” гэж” гэж өөрчлөх. Санал хураалт. Санал дэмжигдлээ.

**Хоёр.Хөгжлийн бодлого, төлөвлөлт, түүний удирдлагын тухай хуульд нэмэлт оруулах тухай хуулийн нэгтгэсэн төслийн талаарх найруулгын санал.**

1.Нэгтгэсэн төслийн 3 дугаар зүйлийн 6.7.1.а дэд заалтын, мөн зүйлийн 6.7.2.в дэд заалтын, мөн зүйлийн 6.8.2.б, 6.8.4.б дэд заалтын “хүрэх” гэснийг “зорилтот” гэж тус тус өөрчлөн найруулах. Санал гаргасан ажлын хэсэг. Санал хураалт. Санал дэмжигдлээ.

Үндсэн хуулийнхаа зүйл заалтаар санал хурааж дууслаа. Одоо дагаж байгаа хуулиудын заалтаар 4 санал хураалт байна. 5 санал хураалт байна. Гишүүд анхааралтай байхыг хүсье.

**Гурав.Хамт өргөн мэдүүлсэн Үй олноор хөнөөх зэвсэг дэлгэрүүлэх болон терроризмтой тэмцэх тухай хуульд өөрчлөлт оруулах тухай хуулийн талаарх зарчмын зөрүүтэй саналын томьёоллоор санал хураалт явуулъя.**

1.Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Үй олноор хөнөөх зэвсэг дэлгэрүүлэх болон терроризмтой тэмцэх тухай хуулийн 9 дүгээр зүйлийн 9.1.1 дэх заалтыг доор дурдсанаар өөрчлөн найруулсугай:

“9.1.1.зэвсэг дэлгэрүүлэх болон терроризмтой тэмцэх бодлого боловсруулах, хэрэгжүүлэх;” Санал гаргасан ажлын хэсэг. Санал хураалт. Санал дэмжигдлээ.

# Дөрөв.Хамт өргөн мэдүүлсэн Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураая.

1.Төслийн 1 дүгээр зүйлийн “бодлогод” гэснийг “урт хугацааны бодлогод” гэж өөрчлөх. Санал гаргасан ажлын хэсэг. Санал хураалт. Санал дэмжигдлээ.

**Тав.Хамт өргөн мэдүүлсэн Монгол Улсын Их Хурлын сонгуулийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураая.**

1.Төслийн 1 дүгээр зүйлийн “бодлогод” гэснийг “урт хугацааны бодлогод” гэж өөрчлөх. Санал гаргасан ажлын хэсэг. Санал хураалт. Санал дэмжигдлээ.

**Зургаа.хамт өргөн мэдүүлсэн Бүсчилсэн хөгжлийн удирдлага зохицуулалтын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.**

1.Төслийн 1 дүгээр зүйлийн “15 дугаар зүйлийн 15.1.1 дэх заалтын “үзэл баримтлал” гэснийг “бодлого” гэж” гэснийг “15 дугаар зүйлийн 15.1.1 дэх заалтын “үзэл баримтлал, бүсчилсэн хөгжлийн бодлоготой уялдуулан” гэснийг “бодлого, төлөвлөлтийн баримт бичигт нийцүүлэн”” гэж өөрчлөх. Санал гаргасан ажлын хэсэг. Зохихсүрэн даргаа яг зөв үү. Гэж гэснийг гэдэг нь. Санал дэмжигдлээ.

**Долоо.Хамт өргөн мэдүүлсэн Гамшгаас хамгаалах тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.**

1.Төслийн 1 дүгээр зүйлийн “хөгжлийн бодлого төлөвлөлт, улсын хөгжлийн жилийн төлөвлөгөөнд” гэснийг “холбогдох хөгжлийн бодлого, төлөвлөлтийн баримт бичигт” гэж өөрчлөх. Санал гаргасан ажлын хэсэг. Санал хураалт. Санал дэмжигдлээ.

**Найм.хамт өргөн мэдүүлсэн Цагдаагийн албаны тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.**

1.Төслийн 1 дүгээр зүйлийн ““төрөөс баримтлах” гэснийг “хөгжлийн” гэж,”” гэснийг ““төрөөс баримтлах бодлого,” гэснийг “холбогдох хөгжлийн бодлого, төлөвлөлтийн баримт бичиг болон” гэж,” гэж өөрчлөх. Санал гаргасан ажлын хэсэг.

Санал хураалт. Санал дэмжигдлээ.

**Ес.Хамт өргөн мэдүүлсэн Боловсролын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.**

1.Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл**.Боловсролын тухай хуулийн 28 дугаар зүйлийн 28.1.2 дахь заалтыг доор дурдсанаар өөрчлөн найруулах:

“**1/28 дугаар зүйлийн 28.1.2 дахь заалт**:

28.1.2.боловсролын салбарын хөгжлийн тэргүүлэх чиглэлийг тодорхойлохтой холбоотой санал боловсруулах, салбарынхаа холбогдох төсөл, арга хэмжээг хэрэгжүүлэх төлөвлөгөө болон шаардлагатай дүрэм, журам, заавар, аргачлал боловсруулах, батлах, хэрэгжүүлэх, хяналт-шинжилгээ, үнэлгээ хийх, үр дүнг тооцох;” Санал хураалт. Санал хураалт дэмжигдлээ.

2.Төсөлд доор дурдсан агуулгатай 2 дугаар зүйл нэмж, 2 дугаар зүйлийн дугаарыг өөрчлөх. Санал хураалт. Санал хураалтыг хүчингүй болгоё.

2.Төсөлд доор дурдсан агуулгатай 2 дугаар зүйл нэмж, 2 дугаар зүйлийн дугаарыг өөрчлөх:

“**2 дугаар зүйл**.Боловсролын тухай хуулийн 36 дугаар зүйлийн 36.12.1 дэх заалтын “хөтөлбөр,” гэснийг хассугай.” Санал гаргасан ажлын хэсэг. Санал хураалт. Санал дэмжигдлээ.

Арав.Хамт өргөн мэдүүлсэн бусад хуулийн төслийн талаарх найруулгын санал.

1.Хамт өргөн мэдүүлсэн 51 төслийн дагаж мөрдөх хугацааг “Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх. Санал гаргасан ажлын хэсэг. Санал хураалт. Санал дэмжигдлээ. Гишүүд анхааралтай байхыг хүсье. Цэрэнпунцаг гишүүн дэмжсэн санал өгсөн байна. Протоколд орууллаа.

2.Төслийн талаарх зарчмын зөрүүтэй саналууд дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, зүйл, хэсэг, заалт, эшлэлийн дугаарыг нийцүүлж өөрчлөх. Санал гаргасан ажлын хэсэг. Санал хураалт. Санал дэмжигдлээ.

Улсын Их Хурлын гишүүн Чинзориг чуулганы нэгдсэн хуралдаанд Байнгын хорооны дүгнэлтийг уншиж танилцуулна.

Байнгын хорооны хуралдаан өндөрлөлөө. Байнгын хорооны гишүүддээ баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ